
Budúcnosť INAK rozvíja talenty školákov zadarmo vo viacerých mestách na Slovensku. Rodičia majú poslednú šancu na prihlásenie
Trnava, Zvolen, Prešov, 10. september 2026 – Budúcnosť INAK otvára svoje brány pre deti zo základných škôl už v pondelok 21. septembra. V tomto mimoškolskom programe je voľných ešte niekoľko posledných miest. Rodičia majú stále šancu získať unikátne moderné vzdelávanie pre svoje deti úplne zadarmo. Program privíta nových účastníkov a účastníčky zo 6. a 7. ročníka základných škôl v Trnave, vo Zvolene a v Prešove. 
Na zostavení vzdelávacích hodín mimoškolského programu spolupracovali odborníci naprieč celou krajinou. Vzdelávacie stretnutia sú zamerané na rozvíjanie talentu, kritické myslenie a podnikavosť, pod ktorú spadá napríklad kreativita, sebadôvera, tímová práca, rozpoznávanie príležitostí a problémov či premena nápadov na akciu. Program trvá dva roky, pričom deti sa stretávajú dvakrát týždenne. Nový turnus štartuje už 21. septembra. 
Prihlasovanie je stále otvorené
Miesta pre deti sú stále dostupné a platí to pre všetky tri mestá – Trnavu, Zvolen aj Prešov. Stačí vyplniť jednoduchú online prihlášku na webe Budúcnosti INAK. 
Od tohto školského roka sa pritom program v Trnave a vo Zvolene presťahoval na nové, dostupnejšie miesta v centrách miest.  Do programu sa tak môžu poľahky zapojiť školáci a školáčky z akéhokoľvek kúta a školy.
V Trnave nájdu školáci nové zázemie v priestore Saigon na Študentskej 29 a vo Zvolene v priestore KONEKT na ulici Jozefa Kozáčeka 11. V Prešove zostáva naďalej na otvorenej pôde Základnej školy Važecká. 
Program Budúcnosť INAK sa okrem toho nachádza aj v ďalších mestách, kde tento typ konceptu vzdelávania sprostredkúvajú partnerské organizácie. Ide o Bratislavu, Senicu, Topolčany, Martin a Dolný Kubín. 
Moderné vzdelávanie v hodnote tisícok eur zadarmo
Hoci reálna hodnota tohto komplexného vzdelávania vychádza na 200 eur na mesiac, všetci vybraní žiaci a žiačky ho získajú úplne zadarmo. Nadácia Pontis sa týmto krokom snaží búrať bariéry a sprístupniť moderné vzdelávanie všetkým deťom bez ohľadu na ich ekonomické zázemie. 
Deti prejdú počas dvoch rokov cestou od objavovania svojich silných stránok až po vytvorenie vlastného miniprojektu, ktorý rieši reálny problém v ich okolí.
„V programe deti podporujeme v tom, aby dokázali pracovať v tíme a svoje nápady a kreativitu vedeli pretvárať do riešení, ktoré pomôžu ostatným. Sme presvedčení, že aj žiaci a žiačky na základnej škole môžu využiť svoj potenciál na vyriešenie konkrétneho problému v komunite a stať sa tvorcami zmeny vo svojom okolí. V Budúcnosti INAK preto u nich cielene rozvíjame kritické myslenie, vytrvalosť, tvorivosť, no najmä schopnosť spolupracovať a hľadať riešenia pre reálny život,“ vysvetľuje manažérka  programu Budúcnosť INAK Lucia Gregorová. 
O programe Budúcnosť INAK: Budúcnosť INAK je vlajkový program Nadácie Pontis, ktorý vznikol v roku 2019. Reaguje na potreby moderného trhu práce a prostredníctvom inovatívneho neformálneho vzdelávania pripravuje mladých ľudí na budúcnosť. Rozvíja u detí mäkké zručnosti, kritické myslenie či podnikavosť.

Nadácia Pontis
Vytvárame silné a zmysluplné spojenia medzi firemným, občianskym a verejným sektorom v našich troch strategických témach – v sociálnych inováciách, vo filantropii a v zodpovednom podnikaní. V nich si budujeme expertízu, prinášame trendy, presadzujeme dlhodobý dopad a inšpirujeme.
 
Kontakt a doplňujúce informácie: 
Nikola Richterová, PR, prbuducnostinak@nadaciapontis.sk , +421 902 715 699

